b'\n_START_ARTICLE_\nVinko \xc4\x8cesi\n_START_PARAGRAPH_\nVinko \xc4\x8cesi (Koprivnica, Bre\xc5\xbeanec 1937. - Nespe\xc5\xa1 1999.), hrvatski knji\xc5\xbeevnik, novinar i publicist._NEWLINE_Gimnaziju zavr\xc5\xa1io u Koprivnici (1956. ), zatim izvanredno studirao na Pravnom fakultetu u Zagrebu. Od 1957. honorarni je, potom od 1958. stalni suradnik koprivni\xc4\x8dkog Glasa Podravine, a 1961. postaje njegov glavni i odgovorni urednik te direktor. Godine 1961. dopisnik je Vjesnika iz Koprivnice, 1962. do 1968. iz Pule, a potom novinar njegove unutra\xc5\xa1njopoliti\xc4\x8dke rubrike te urednik te pomo\xc4\x87nik glavnog i odgovornog urednika. Od 1976. do 1986. glavni je i odgovorni urednik \xc4\x8dasopisa Arena, potom do 1989. zamjenik glavnog i odgovornog urednika te urednik njezina inozemnog izdanje, a zatim urednik Novog izbora. Sura\xc4\x91ivao u godi\xc5\xa1njaku Podravski zbornik. U Ve\xc4\x8dernji list do\xc5\xa1ao je iz tog tjednika 1991. godine na mjesto zamjenika tada\xc5\xa1njega glavnog urednika Ive Lajtmana, a nakon Lajtmanove smrti kratko vrijeme bio je i v.d. glavnog urednika Ve\xc4\x8dernjeg lista. Potkraj 1993. godine iz Ve\xc4\x8dernjaka je oti\xc5\xa1ao u mirovinu, ali je nastavio pisati._NEWLINE_Objavio je knjige "Vincekovo" i "\xc5\xbdarki se zgasil den". Redovito je pisao knji\xc5\xbeevne priloge "Podravski zapisi" i "Prigorski zapisi". Utjecao je na kulturni \xc5\xbeivot Koprivnice i grada Sveti Ivan Zelina te osobito propagirao nekoliko hrvatskih \xc5\xbeupanija (posebice Koprivni\xc4\x8dko-kri\xc5\xbeeva\xc4\x8dka \xc5\xbeupanija i Zagreba\xc4\x8dka \xc5\xbeupanija).'